SOPIMUS OPINTOPROJEKTIYHTEISTYÖSTÄ

# 1 Sopimuksen osapuolet

Tämä projektisopimus (jäljempänä Sopimus) on tehty Trimedia Oy:n (jäljempänä Yritys), Jyväskylän ammattikorkeakoulun Teknologiayksikön IT-instituutin (jäljempänä IT-instituutti) ja Refil-projektiryhmän (jäljempänä Refil) välillä. Kukin Refilin jäsen vastaa sopimuksen velvoitteiden täyttämisestä omasta puolestaan.

# 2 Sopimuksen kohde

Sopimuksella sovitaan kehittämisprojektista (jäljempänä Projekti), josta käytetään myös nimeä Refil-projekti. Projektin tarkoituksena on .... <Tähän tiivistelmä projektin tavoitteista, tehtävistä, tuloksista jne.> ... Projektin tarkempi kuvaus on liitteenä 1 olevassa projektisuunnitelmassa.

# 3 Sopimuksen osapuolten velvollisuudet

## 3.1 Yritys

Yrityksen velvollisuutena on tarkentaa yhdessä Refilin kanssa projektisuunnitelmaa yksityiskohtien osalta, luovuttaa projektin ajaksi Refilin käyttöön ne erikoislaitteet, ‑ohjelmistot tai muut välineet ja tarvikkeet, joita tarvitaan ko. projektitehtävän suorittamiseksi ja jotka eivät sisälly IT-instituutin Refilille osoittamiin välineisiin, antaa Refilille sen tarvitsemat aineistot sekä tarjota sille sisällöllistä opastusta ja koulutusta projektin tavoitteiden saavuttamiseksi.

## 3.2 IT-instituutti

IT-instituutin velvollisuutena on tarjota Projektille työtila, olemassa olevia tietokonelaitteita, ohjelmistoja sekä muita Projektia varten varattuja välineitä ja tarvikkeita. IT-instituutti tarjoaa myös Refilille projektiprosessin läpivientiä tukevaa pääosin ryhmäpohjaista ohjausta ja koulutusta yhteensä n. 70 tuntia/opiskelija projektin aikana.

Projekti kuuluu IT-instituutin opetusohjelmaan ja sillä on IT-instituutin näkökulmasta opetukselliset tavoitteet. Tämän vuoksi IT-instituutti ei vastaa Projektin sisällöllisistä tavoitteista eikä niiden saavuttamisesta.

## 3.3 Ryhmä

Refilin tehtävänä on toteuttaa Projekti projektisuunnitelman (liite 1) ja siihen myöhemmin Ohjausryhmänkokouksissa (Workshop-kokous) tehtyjen tarkennusten ja sovittujen mahdollisten muutosten mukaisesti. Refillin kukin jäsen panostaa projektiin n. 280 työtuntia. Lisäksi kunkin ryhmän jäsenen velvollisuus on osallistua IT-instituutin järjestämään Projektia tukevaan koulutukseen.

# 4 Sopimuksen osapuolten oikeudet

## 4.1 Yritys

Yritys saa kaikki oikeudet sisältäen muuntelu- ja edelleen luovutusoikeudet Projektin projektisuunnitelmassa (liite 1) määriteltyihin tuloksiin mukaan lukien omistusoikeuden Refilin Yritykselle Projektin tuloksina luovuttamiin raportteihin, muihin dokumentteihin ja aineistoihin.

## 4.2 IT-instituutti

IT-instituutilla on oikeus käyttää projektin tuotoksia rajoitetusti opetustarkoituksiin. Yrityksellä on kuitenkin halutessaan oikeus ennen sopimuksen päättymistä tarkastaa ja rajata IT-instituutille jäävä materiaali.

IT-instituutilla on oikeus käyttää Projektia referenssinään.

## 4.3 Ryhmä

Refiliin kuuluvalla opiskelijalla on oikeus halutessaan käyttää Projektia referenssinään.

# 5 Aineettomat oikeudet

Projektissa mahdollisesti syntyvät keksinnöt, tekijänoikeuden suojaamat teokset tai muiden aineettomien oikeuksien suojaamat aineettomat oikeudet kuuluvat yksinomaan Yritykselle pois lukien kohdassa 4 olevat poikkeukset. Mikäli Projektin aikana syntyy siihen liittyviä keksintöjä, maksaa Yritys niistä Refilin jäsenille kohtuullisen korvauksen.

# 6 Oikeus materiaaliin ja aineistoon

Projektin materiaalin ja aineiston omistus-, tekijän- ja muut oikeudet siirtyvät Yritykselle kohdan 4 mukaisella tavalla, kun Projekti on päättynyt. Projektia varten hankitut laitteet, ohjelmistot ja muut välineet omistaa ja saa haltuunsa se osapuoli, joka on hankinnan tehnyt.

# 7 Muutosten tekeminen sopimukseen

Sopimusta, liitettä 1 lukuun ottamatta, voidaan muuttaa vain kirjallisella sopimuksella, joka on Sopimuksen kaikkien osapuolten allekirjoitettava.

# 8 Raportointi

Refil raportoi projektisuunnitelman (liite 1) mukaisesti Projektin edistymisestä Projektin Ohjausryhmä Workshop-kokouksissa.

# 9 Projektin Ohjausryhmä

Projektin Ohjausryhmän kokoonpano on määritelty liitteessä 2. Ohjausryhmän kokouksista käytetään nimeä Workshop-kokous.

Ohjausryhmä valvoo, hyväksyy ja päättää valmisteltujen esittelyjen pohjalta projektin sisältöön liittyvistä keskeisistä valinnoista, ryhmän käytössä olevista resursseista

Ohjausryhmän yksimielisellä päätöksellä voidaan liitettä 1 muuttaa, mikäli muutokset eivät vaikuta varsinaiseen Sopimuksen (ilman liitteitä) eikä muiden liitteiden sisältöön. Muutokset on dokumentoitava sellaisinaan Ohjausryhmän kokouksen pöytäkirjaan tai sen liitteeseen, joka voi myös olla projektisuunnitelman (liite 1) uusi versio.

Ohjausryhmän kokous on laillinen, kun kutsu kokoukseen on toimitettu Ohjausryhmän jäsenille vähintään viikkoa ennen kokousta ja päätösvaltainen silloin, kun kaikkien osapuolten - Yrityksen, IT-instituutin sekä Refilin - vähintään yksi edustaja on paikalla. Sopimuksen osapuolien edustajilla on oikeus kutsua Ohjausryhmän kokoukseen kuultavaksi asiantuntijoita.

# 10 Takuu ja ylläpito

Projektin opetuksellisen luonteen vuoksi sekä IT-instituutin Projektille tarjoamien ohjelmistojen opetuskäyttöön hyväksyttyjen lisenssien ehtojen perusteella Projektin tuloksia ei sellaisinaan ole tarkoitettu operatiiviseen eikä kaupalliseen käyttöön. Samoin ei Refil eikä IT-instituutti anna tuloksille takuuta eikä sitoudu millään tavalla ylläpitämään tuloksia. Sen sijaan Projektin aikana tuloksissa havaitut virheet korjataan, mikäli Projektille määritellyt resurssit sen sallivat.

# 11 Vahingonkorvaukset, vastuunrajoitukset ja kiistojen ratkaisu

Projektin tulosten käyttö tapahtuu Yrityksen vastuulla.

Sopimuksen osapuolet eivät ole vastuussa mistään välillisistä vahingoista toisilleen.

Mahdollisista vahingonkorvauksista ulkopuolisille sopimuksen osapuolet vastaavat itsenäisesti.

Sopimuksen tulkinnasta aiheutuvat erimielisyydet ratkaistaan ensisijaisesti neuvotteluin. Mikäli näin ei päästä ratkaisuun, Sopimusta koskevat ristiriitaisuudet käsitellään Jyväskylän käräjäoikeudessa.

# 12 Luottamuksellisuus ja salassapito

Sopimuksen osapuolet sitoutuvat pitämään salassa luottamukselliset tiedot. Sopimuksen osapuolet pitävät huolta siitä, että heidän työntekijänsä sekä mahdolliset alihankkijansa tai yhteistyökumppaninsa pitävät salassa luottamukselliset tiedot.

# 13 lausunnon anto

Koska kyseessä on opintojakso, ei Yrityksen eikä IT-instituutin henkilöstöllä ole oikeutta Projektin aikana eikä sen jälkeen antaa ulkopuolisille tahoille lausuntoa yksittäisen opiskelijan tai Refilin Projektissa tapahtuvasta työskentelystä ilman opiskelijan erillistä lupaa. Poikkeuksena tähän on IT-instituutin opintojakson arvioinnin yhteydessä opintosuoritusrekisteriin kirjattava opiskelijan henkilökohtainen arvosana.

# 14 Henkilöiden palkkaaminen ja palkitseminen

Refiliin kuuluvat jäsenet sitoutuvat siihen, etteivät he projektin aikana työskentele Yrityksen kilpailijan lukuun. Yritys sitoutuu siihen, että se ei palkkaa Refiliin kuuluvia henkilöitä palvelukseensa Projektiin liittyviin työtehtäviin Sopimuksen voimassaoloaikana eikä anna Refilin jäsenille Projektiin liittyen palkkiota tai muuta taloudellista etua. Tavanomaiselle vieraanvaraisuudelle ei kuitenkaan ole estettä.

# 15 Sopimuksen siirtäminen

Sopimusta ei saa siirtää ilman Sopimuksen muiden osapuolten etukäteen antamaa kirjallista lupaa.

# 16 Sopimuksen päättäminen

Sopimus päättyy, kun liitteessä 1 kuvattu projektitehtävä on Ohjausryhmän päätöksellä todettu päättyneeksi, tai viimeistään 31.3.2019. Sopimus voidaan purkaa jo aiemmin Sopimuksen osapuolten kirjallisella sopimuksella, mikäli Projektin jatkaminen osoittautuu epätarkoituksenmukaiseksi. Sopimuksen purkautuessa ei Sopimuksen osapuolille synny vahingonkorvausvelvollisuutta toisilleen eikä aiheutuneiden kustannusten takaisinmaksuvelvollisuutta.

# 17 Sopimuksen liitteet ja etusijajärjestys

Sopimukseen on otettu seuraavat liitteet:

Liite 1: Projektisuunnitelma

Liite 2: Ohjausryhmän kokoonpano

Jos Sopimuksen ja liitteiden välillä on ristiriitaa, sovelletaan ensisijaisesti tätä Sopimusta ja sen jälkeen liitteitä niiden numerojärjestyksessä pienimmästä suurimpaan.

# 18 Allekirjoitukset ja päiväys

Tämä Sopimus tulee voimaan, kun kaikki Sopimuksen osapuolet ovat sen allekirjoittaneet. Sopimuksesta on tehty kolme samansanaista kappaletta, yksi kullekin osapuolelle.

**Trimedia Oy**  **Jyväskylän ammattikorkeakoulu**

**Teknologiayksikkö/IT-instituutti**

Jyväskylässä \_\_\_.\_\_\_.2018 Jyväskylässä \_\_\_.\_\_\_.2018

**Arto Saksola Mika Karjalainen**

Toimitusjohtaja Johtaja

**Refil-projekti**

Jyväskylässä \_\_\_.\_\_\_.2018

Noora Jokinen Marja Jämbeck Miika Laitila

Jere Pyhäjärvi Otto Savolainen

LIITE 1

Projektisuunnitelma

LIITE 2

Ohjausryhmän kokoonpano

Ohjausryhmään kuuluvat äänivaltaisina jäseninä:

Arto Saksola puheenjohtaja Trimedia Oy

Kari Niemi ohjaaja Jyväskylän ammattikorkeakoulu

Paavo Nelimarkka ohjaaja Jyväskylän ammattikorkeakoulu

Jere Pyhäjärvi esittelijä Refil-projektiryhmä

Miika Laitila sihteeri Refil-projektiryhmä